[{"text_idx": "#000001", "text": "Adfer terfynau traddodiadol, cynnal a chadw llwybrau, gwaith celf murlun \u2013 dyma ond ychydig o\u2019r buddion ddaeth i gymuned Comin Uwch Gwyrfai dros y ddwy flynedd diwethaf yn sgil prosiect Cysylltu Comin a Chymunedau Uwch Gwyrfai."}, {"text_idx": "#000002", "text": "Yn pontio rhan fechan o ffin gogledd-orllewin y Parc Cenedlaethol mae Comin Uwch Gwyrfai \u2013 sef ardal eang o rostir mynydd, a chynefin arbennig i amrywaieth o lystyfiant ac adar. Er mwyn diogelu\u2019r cynefin arbennig hwn er budd ei fywyd gwyllt yn ogystal a\u0302 cheisio ehangu\u2019r amrywiaeth o rywogaethau, tra hefyd yn cynnal y borfa ar gyfer y gymdeithas pori sefydlwyd prosiect ar y cyd rhwng Awdurdod y Parc Cenedlaethol a Chymdeithas Porwyr Uwch Gwyrfai. Ariannwyd y prosiect trwy Gronfa Amaethyddol Ewrop ar gyfer Datblygu Gwledig Llywodraeth Cymru."}, {"text_idx": "#000003", "text": "Yn ogystal a\u0302\u2019r buddion amgylcheddol o weithredu rhaglen rheoli rhostir, mae tirfeiddianwyr lleol hefyd wedi elwa trwy gynllun grantiau arbennig i adfer terfynau carreg traddodiadol. Galluogodd y prosiect well rheolaeth stoc trwy ffensio terfynnau\u2019r comin a phlannu gwrychoedd mewn mannu i hybu bioamrywiaeth, yn ogystal a\u0302 hwyluso gosod grid gwartheg ym mhentref Fron er mwyn rhwystro defaid rhag dianc oddi ar y comin."}, {"text_idx": "#000004", "text": "Roedd elfen ymgysylltu yn rhan bwysig o\u2019r prosiect, a bu llawer iawn o gydweithio gyda\u2019r ysgol leol, Ysgol Rhosgadfan, ar furlun mosaig newydd sydd wedi ei osod ar wal yr ysgol. Bu arlunydd lleol, Ann Smith yn gweithio ar y dyluniad gyda\u2019r disgyblion gyda\u2019r weledigaeth o ddathlu rhai o nodweddion arbennig yr ardal."}, {"text_idx": "#000005", "text": "Un o nodau\u2019r proseict hefyd oedd annog trigolion i fynd allan i ddarganfod a dysgu mwy am eu milltir sgwa\u0302r, ac i\u2019r perwyl hwn y cwblhawyd gwaith cynnal a chadw ar Lwybr Ffynnon Dw\u0302r Oer a Llwybr Tram Rhosgadfan, yn ogystal a\u0302 chynnal teithiau tywys gyda arbenigwyr yn y maes ecoleg a hanes."}, {"text_idx": "#000007", "text": "\u201cMae wedi bod yn bleser cydweithio efo cymuned Comin Uwch Gwyrfai dros y ddwy flynedd diwethaf. Mae wedi bod yn brosiect hynod llwyddiannus, ac sydd wedi cyflawni llawer o fewn yr ardal trwy gydweithio gyda tirfeiddianwyr, unigolion, mentrau a busnesau lleol."}]